**Obrazloženje**

**Odluke o visini poreznih stopa poreza na dohodak grada Lepoglave**

Pravni temelj za donošenje Odluke o visini poreznih stopa godišnjeg poreza na dohodak na području grada Lepoglave sadržan je u odredbi članka 19.a Zakona o porezu na dohodak („Narodne novine“ broj 115/16, 106/18, 121/19, 32/20, 138/20, 151/22 i 114/23), kojom je propisano da predstavnička tijela određuju visine poreznih stopa godišnjeg poreza na dohodak, te u odredbi članka 22. Statuta Grada Lepoglave ( ''Službeni vjesnik Varaždinske županije br. 64/20, 18/21) kojim je utvrđena nadležnost Gradskog vijeća za donošenje odluka i drugih općih akata kojima se uređuju pitanja iz samoupravnog djelokruga Grada.

U okviru porezne reforme izmijenjen je Zakon o lokalnim porezima i Zakon o porezu na dohodak, te se ukida prirez porezu na dohodak kao oblik oporezivanja dohotka zaposlenih.

Izmjenama i dopunama Zakona o porezu na dohodak otvorena je mogućnost jedinicama lokalne samouprave da umjesto prireza utvrde porezne stope poreza na dohodak u iznosima većim od minimuma propisanog Zakonom (raspon je također definiran Zakonom) kako bi nadomjestile gubitak prihoda kojeg su ostvarivale od prireza.

Grad s manje od 30.000 stanovnika može utvrditi nižu poreznu stopu za oporezivanje dohotka u visini od 15-22,4% i višu stopu poreza na dohodak u rasponu od 25-33,60%. Po nižoj stopi porez se obračunava na poreznu osnovicu do visine od 50.400 eura godišnje odnosno 4.200 eura mjesečno. Po višoj stopi porez se obračunava na poreznu osnovnicu iznad iznosa 50.400 eura godišnje odnosno 4.200 mjesečno.

Dosadašnja niža porezna stopa iznosila je 20% i bila je propisana Zakonom o porezu na dohodak, a na istu se obračunavao prirez Grada Lepoglave od 8% dok je viša porezna stopa iznosila 30% i na nju se također obračunavao prirez od 8%.

Predloženim nacrtom Odluke o visini poreznih stopa predlaže se utvrđivanje niže porezne stope u visini od 21% te više porezne stope u visini od 31 % čime bi se nadoknadio gubitak dijela prihoda s osnova prireza pri čemu bi porezno opterećenje za obveznike ostalo isto zbog povećanih iznosa osobnih odbitaka.

Ova odluka upućuje se na javnu raspravu u trajanju nakon čega će se razmotriti sve pristigle primjedbe i prijedlozi i utvrditi konačan prijedlog Odluke koji se upućuje Gradskom vijeću na usvajanje.

  **Privremeni pročelnik**

 Tomislav Hojsak, dipl. ing. geot.